Na podlagi prvega odstavka 9. člena Pravilnika o zahtevah, postopku imenovanja, nalogah in nadzoru imenovanih oseb na področju meroslovja (Uradni list RS, št. 131/04, 71/06 64/08 in 27/17) (v nadaljevanju: pravilnik) direktor Urada RS za meroslovje (v nadaljevanju: Urad) izdaja

**Navodilo**

**o izvajanju nalog imenovanih oseb**

1. člen

S tem navodilom se določajo podrobnejša navodila, ki jih morajo imenovane osebe (v nadaljevanju: IO) upoštevati pri izvajanju svojih nalog v skladu z 9. členom pravilnika.

**I. Spletna stran IO**

2. člen

IO na svoji spletni strani, kjer objavlja informacije o izvajanju overitev, jasno in pregledno objavi:

* informacije o sistemu IO iz Priloge 1 tega navodila in izdajatelju odločbe o imenovanju za izvajanje overitev meril,
* trimestno identifikacijsko številko imenovane osebe »MIRS ID XXX«, ki je določena z odločbo o imenovanju in
* obrazec zahteve za overitve meril, če ga uporablja.

**II. Dokumentacija IO**

3. člen

(1) IO mora Uradu zagotoviti stalen dostop do veljavnih verzij:

* delovnih navodil, po katerih izvaja overitve,
* spiska pooblaščenega osebja, ki izvaja overitve,
* spiska opreme, ki se uporablja pri overitvah.

(2) Dostop do zahtevanih dokumentov IO zagotovi tako, da dokumente vnaša v bazo MIRS - info.

(3) IO obvešča Urad o ostalih spremembah, ki bi lahko vplivale na njeno usposobljenost ali obseg imenovanja, na elektronski naslov: io.mirs@gov.si.

1. **Napoved in poročanje o overitvah v bazi MIRS - info**

4. člen

(1) IO posreduje seznam v naslednjem dnevu načrtovanih overitev najkasneje do 15:00 ure tekočega dne. Seznam se lahko posreduje tudi za več dni vnaprej.

(2) Seznam mora vsebovati najmanj naslednje podatke:

* datum in ura predvidenega časa overitve,
* metrolog, ki bo izvajal overitve,
* vrsta overitve,
* lokacija overitve,
* overitvena skupina,
* uradna oznaka tipa oz. oznaka odobritve tipa merila,
* tovarniška številka merila oz. pri množičnih merilih število meril.

5. člen

(1) V primeru odpovedi napovedane overitve IO o tem nemudoma obvesti Urad po elektronski pošti na naslov: io.mirs@gov.si ali na telefonsko številko 041 781 999.

(2) V primeru spremembe začetka overitve glede na napovedan čas IO o tem nemudoma obvesti Urad na telefonsko številko 041 781 999.

6. člen

(1) IO posreduje poročilo najkasneje v osmih dneh po izvedeni overitvi.

(2) Poročilo mora poleg podatkov iz drugega odstavka 4. člena tega navodila vsebovati naslednje podatke o izvedenih overitvah:

* imetnik/uporabnik merila in naslov uporabe. Pri navedbi naslova uporabe pri množičnih merilih se kot lokacija uporabe merila navede naslov upravljavca omrežja. Za merila, kjer se mesto uporabe merila zaradi narave uporabe dnevno spreminja (taksimetri, merilniki hitrosti, merilni sistemi za tekočine razen vode na avtocisternah, itd.), se navede sedež imetnika/uporabnika,
* tip merila,
* tovarniška številka merila,
* registrska številka vozila v primeru, ko je merilo vgrajeno v vozilu,
* ali je bilo izvedeno naravnavanje ter število nameščenih overitvenih in zaščitnih oznak v obliki nalepk in
* razlog za izredno ali zavrnjeno overitev (v rubriki Opombe).

(3) Vnose je v poročilu mogoče popravljati do izteka dneva, v katerem je bilo poročilo vneseno.

7. člen

(1) V primeru, da v bazi meril MIRS - info ni podatkov o odobritvi tipa merila, ki jo je izdal Urad, Zvezni zavod za mere in plemenite kovine (SFRJ) ali priglašeni organ (na podlagi MID ali NAWI direktive), mora IO pred overitvijo v rubriki »novi tipi meril« vpisati najmanj naslednje podatke o merilu:

* vrsta merila,
* uradna oznaka oz. oznaka odobritve tipa. Za merilnike krvnega tlaka, tehtnice za gradbene namene, uteži, nepremične rezervoarje in mehanske neavtomatske tehtnice brez vzmeti se rubrika izpolni v skladu z navodili v bazi meril MIRS - info,
* proizvajalec,
* izdajatelj certifikata in
* kopija certifikata (slika merila izjemoma in ob soglasju Urada).

8. člen

(1) Seznam načrtovanih overitev iz prvega odstavka 4. člena in poročilo o izvedenih overitvah iz prvega odstavka 6. člena tega navodila, IO posreduje Uradu preko spletnega naslova www.mirs-info.si z uporabo aplikacije »Overitve merilnih inštrumentov«.

(2) V kolikor spletna aplikacija ni dosegljiva, IO seznam načrtovanih overitev posreduje na elektronski naslov: io.mirs@gov.si.

9. člen

Kadar se overitev izvede v prostorih IO, morajo overjena merila na dan overitve ostati v prostorih IO najmanj do 13:00 ure istega dne. V izjemnih primerih, ko takšno ravnanje ni mogoče, IO v seznamu načrtovanih overitev v rubriki Opombe zapiše čas in razlog za predčasno odpremo merila.

**lV. Informacije o usposabljanjih**

10. člen

(1) IO, ki organizira zunanja usposabljanja s področja imenovanja, mora o načrtovani izvedbi usposabljanja obvestiti Urad vsaj dva tedna pred načrtovano izvedbo.

(2) Na zahtevo Urada mora IO vsaj teden dni pred izvedbo usposabljanja Uradu posredovati gradivo, ki se bo na njem uporabilo.

(3) IO zahtevane informacije posreduje na elektronski naslov: io.mirs@gov.si.

**V. Informacije o pritožbah**

11. člen

(1) Obvestilo o pritožbah[[1]](#footnote-1) odjemalcev v zvezi z dejavnostjo, za izvajanje katere je Urad izdal odločbo o imenovanju, mora vsebovati najmanj naslednje podatke:

1. kdo je podal pritožbo,
2. vsebino pritožbe in
3. ukrepe, ki jih je IO izvedel.

(2) Podatke o pritožbah IO pošlje na elektronski naslov: io.mirs@gov.si.

(3) IO mora obvestilo Uradu posredovati v osmih dneh po izvedbi ukrepov.

**Vl. Overitvene in zaščitne oznake**

12. člen

IO naroča overitvene in zaščitne oznake v obliki nalepk ali žigov (v nadaljevanju: oznake) pri Uradu.

13. člen

(1) Na poziv Urada IO poda naročilo oznak za naslednje leto v skladu z navodili Urada.

(2) IO lahko Uradu posreduje zahtevo po naročilu dodatnih oznak tudi kadarkoli v letu.

14. člen

(1) Urad pri izbranemu izdelovalcu oznak naroči izdelavo le - teh.

(2) Izdelovalec naročene oznake preda Uradu, stroške glede na obseg naročila pa zaračuna neposredno posameznim IO.

15. člen

(1) Urad ob predaji oznak IO sestavi zapisnik, ki ga podpišeta predstavnika Urada in IO.

(2) V primeru reklamacij glede kakovosti oznak s strani IO, IO obvestilo o reklamaciji posreduje Uradu, ki rešuje reklamacijo neposredno z izdelovalcem oznak. Urad o rezultatih obvesti IO.

16. člen

IO zagotovi varno in nadzorovano hranjenje oznak. O porabi oznak vodi evidenco.

17. člen

(1) IO shrani vse poškodovane in pretečene oznake ter jih na poziv Urada (praviloma enkrat letno) preda Uradu na uničenje.

(2) Urad o prevzemu poškodovanih ali pretečenih oznak vodi zapisnik.

(3) Urad poškodovane in pretečene oznake komisijsko uniči, o čemer napravi zapisnik. Uničene oznake v obliki žigov Urad vrne IO-jem.

**Vll. Končne in prehodne določbe**

18. člen

Z dnem uveljavitve tega navodila preneha veljati Navodilo o izvajanju nalog imenovanih oseb št. 641-20/2014/1 z dne 5. 1. 2015.

19. člen

To navodilo začne veljati z dnem objave na spletni strani Urada.

Štev.: 6410-1/2022/2

Datum: 10. 1. 2022

dr. Samo Kopač

direktor

1. Pritožba pomeni priziv po izrazoslovju SIST EN ISO/IEC 17020. [↑](#footnote-ref-1)